b'\n_START_ARTICLE_\nMajoras\n_START_PARAGRAPH_\nMajoras (angl. major, vok. Major, rus. \xd0\xbc\xd0\xb0\xd0\xb9\xd0\xbe\xd1\x80)\xc2\xa0\xe2\x80\x93 vyresniojo karininko laipsnis, vyresnis u\xc5\xbe kapiton\xc4\x85 ir \xc5\xbeemesnis u\xc5\xbe papulkinink\xc4\xaf ar pulkinink\xc4\x85 leitenant\xc4\x85. NATO laipsni\xc5\xb3 lentel\xc4\x97je atitinka OF-3 klas\xc4\x99._NEWLINE_Kai kuriose kariuomen\xc4\x97se majorais vadina kai kuriuose puskarininkius specialistus (pvz., sutrumpinus sergeant major)._NEWLINE_\xc5\xa0iuolaikin\xc4\x97se karini\xc5\xb3 laipsni\xc5\xb3 lentel\xc4\x97se majoras laikomas ketvirtojo lygio (O-4 lygis) karininko laipsniu arba kitur (taip pat ir NATO sistemoje)\xc2\xa0\xe2\x80\x93 tre\xc4\x8diojo lygio karininko laipsniu. Laivynuose majoro atitikmuo yra lieutenant commander arba kapitonas leitenantas.\n_START_SECTION_\nKilm\xc4\x97\n_START_PARAGRAPH_\nMajoro laipsnis atsirado Ispanijos ir Vokietijos kariuomen\xc4\x97se XVI a._NEWLINE_Angl\xc5\xb3 kalboje major imtas naudoti kaip sandas, nurodantis, kad karinis laipsnis su major yra auk\xc5\xa1tesnis u\xc5\xbe tok\xc4\xaf laipsn\xc4\xaf be major. 1643\xc2\xa0m. pirm\xc4\x85 kart\xc4\x85 u\xc5\xbefiksuotas angli\xc5\xa1kas karinis laipsnis sergeant\xc2\xa0\xe2\x80\x93 major, kuris rei\xc5\xa1k\xc4\x97 tre\xc4\x8di\xc4\x85 pagal pad\xc4\x97t\xc4\xaf pulko karinink\xc4\x85. Keli\xc5\xb3 Europos \xc5\xa1ali\xc5\xb3 kariniuose laivynuose egzistavo pareigos pilot\xc2\xa0\xe2\x80\x93 major. Pilot\xc2\xa0\xe2\x80\x93 majorais vadino vyresniuosius denio karininkus, kurie b\xc5\xabdavo armijos karininkai, ma\xc5\xbeai i\xc5\xa1manantys apie laivyn\xc4\x85, bet paskirti vadovauti misijai, kurioje veikia laivas (tuo tarpu laivui vadovaudavo laivo kapitonas\xc2\xa0\xe2\x80\x93 captain arba captain general)._NEWLINE_Pilietinio karo metu Anglijoje majoras tapo savaranki\xc5\xa1ku laipsniu ir j\xc4\xaf suteikdavo vidutinio rango karininkams m\xc5\xab\xc5\xa1io lauke. \xc5\xa0\xc4\xaf laipsn\xc4\xaf da\xc5\xbeniausiai gaudavo karininkai, tarnav\xc4\x99 generol\xc5\xb3 pad\xc4\x97j\xc4\x97jais._NEWLINE_XVIII a. atsirado laipsnis generolas majoras (angli\xc5\xa1kai major general), kuris atsirado trumpinant Sergeant Major General laipsnio pavadinim\xc4\x85._NEWLINE_XIX a. majoro laipsnis buvo naudojamas jau daugelyje \xc5\xa1ali\xc5\xb3. Majoras tapo pirmuoju vyresniojo \xc5\xa1tabo karininko laipsniu, buvo suvokiamas kaip pirmas komandinis (command) ar lauko (field) laipsnis, tuo tarpu kapitonas ir \xc5\xbeemesni laipsniai buvo laikomi kuopos lygio (company) laipsniais.\n_START_SECTION_\nRusija\n_START_PARAGRAPH_\nRusijoje majoro laipsnis egzistavo 1698\xe2\x80\x931731 ir 1798\xe2\x80\x931884\xc2\xa0m. 1731\xe2\x80\x931797 buvo du majoro laipsniai\xc2\xa0\xe2\x80\x93 premjer - majoras ir sekund-majoras. 1884\xc2\xa0m. majoro laipsnis buvo panaikintas, o jo viet\xc4\x85 u\xc5\xbe\xc4\x97m\xc4\x97 iki tol egzistav\xc4\x99s kapitono laipsnis, kuriam buvo pripa\xc5\xbeinta ta pati rango klas\xc4\x97, kuri anks\xc4\x8diau priklaus\xc4\x97 majorui (\xc5\xber. rang\xc5\xb3 lentel\xc4\x97)._NEWLINE_Laipsnis buvo atkurtas jau TSRS kariuomen\xc4\x97je 1935\xc2\xa0m._NEWLINE_NKVD sistemoje 1935\xe2\x80\x931943\xc2\xa0m. egzistavo laipsniai valstyb\xc4\x97s saugumo majoras ir vyresnysis valstyb\xc4\x97s saugumo majoras, kurie atitiko to meto armijos pulkininko ir generolo majoro laipsnius.'